TRITN โชว์ปี 60 รายได้โตเฉียด 4 เท่าตัว มั่นใจปีนี้เทิร์นอะราวด์-ล้างขาดทุนสะสมหมด
TRITN โชว์ปี 60 รายได้โตเฉียด 4 เท่าตัว ส่งผลให้มีผลขาดทุนลดลง 88% มั่นใจปีนี้เทิร์นอะราวด์-ล้างขาดทุนสะสมหมด หลังตุน Backlog หลายพันลบ. เดินหน้าร่วมประมูลงานเพียบ
26 ก.พ. 2561

บริษัท ไทรทัน โฮลดิ้ง จำกัด (มหาชน) หรือ TRITN ระบุว่า ผลการดำเนินงานปี 2560 มีรายได้โตกว่า 940.85 ล้านบาท เพิ่มขึ้น 747.21 ล้านบาท หรือร้อยละ 385.88 จากปีก่อน ทำให้มีกำไรขั้นต้นเพิ่มขึ้นเกือบเท่าตัวจาก 48.58 ล้านบาทในปี 2559 เป็นจำนวน 93.60 ล้านบาทในปี 2560 โดยรายได้และกำไรขั้นต้นที่เพิ่มสูงขึ้นนั้น ส่งผลให้บริษัทฯมีผลขาดทุนสุทธิลดลงมากร้อยละ 88.40
โดยผลการดำเนินงานของบริษัทฯ ที่มีการปรับตัวไปในทางที่ดีขึ้นอย่างต่อเนื่องนั้นมีสาเหตุหลักมาจาก รายได้ด้านธุรกิจก่อสร้างของบริษัทย่อยคือ บริษัท สเตรกา จำกัด (มหาชน) หรือ STREGA ที่เพิ่มมากขึ้นจากโครงการใหม่ๆที่ได้รับมา โดย STREGA มีรายได้จากงานก่อสร้างในปี 2560 สูงถึง 854.67 ล้านบาท เพิ่มขึ้นจากปีก่อนหน้า 741.82 ล้านบาท หรือร้อยละ 657.33
สำหรับแนวทางการดำเนินงานที่ถูกต้อง และความพร้อมของบุคลากรที่มีความรู้ ความเชี่ยวชาญ ด้านการให้บริการทางวิศวกรรมและบริหารจัดการโครงการก่อสร้าง (Engineering, Procurement and Construction Management หรือ EPCM) ทำให้ STREGA ได้รับความไว้วางใจและเชื่อมั่นจากลูกค้าทั้งทางภาครัฐและเอกชน อาทิเช่น การร่วมงานกับ บริษัท ไชน่า ปิโตรเลียม ไปป์ไลน์ บูโร (CPP) ซึ่งเป็นบริษัทในเครือของ China National Petroleum Corporation (CNPC), บริษัท ซิโน-ไทย เอ็นจีเนียริ่งแอนด์คอนสตรัคชั่น (Sino-Thai)
รวมถึงบริษัท ขนส่งน้ำมันทางท่อ จำกัด (FPT)ในโครงการขยายระบบท่อขนส่งน้ำมันไปภาคเหนือ (NFPT) ที่ได้ดำเนินการแล้วเสร็จไปกว่า 18.8% ณ สิ้นปี 2560 และกำลังดำเนินการก่อสร้างอย่างต่อเนื่องตามแผนงานที่วางไว้โดยปราศจากปัญหาใดๆ
ด้านค่าใช้จ่ายในปี 2560 บริษัทฯมีค่าใช้จ่ายไม่รวมต้นทุนลดลง 214.19 ล้านบาท จากปี 2559 ด้วยการบริหารจัดการค่าใช้จ่ายที่รัดกุมและประสิทธิภาพมากขึ้น, การขายทรัพย์สินบางส่วน รวมถึงการบันทึกค่าเสื่อมจากลงทุนส่งผลให้ภาพรวมของด้านค่าใช้จ่ายของบริษัทฯดีขึ้นจากปีก่อน
นอกจากนี้รายได้ด้านธุรกิจให้เช่าป้ายโฆษณาหรือสื่อนอกบ้านของบริษัทย่อยคือ บริษัท สแพลช มีเดีย จำกัด (มหาชน) (SPLASH) ยังสร้างรายได้ให้อย่างต่อเนื่อง โดยปัจจุบันบริษัทฯ มีป้ายโฆษณาให้เช่าอยู่กว่า 90-100 ป้ายในพื้นที่กรุงเทพฯ และปริมณฑล
โดยเห็นได้ชัดว่า TRITN มีผลประกอบการที่ดีขึ้นในทุกๆ ไตรมาสตั้งแต่ปี 2560 ที่ผ่านมา อีกทั้งยังมีงานที่รอส่งมอบในมืออีกจำนวนหลายพันล้านบาท รวมถึงกำลังอยู่ในการประมูลแข่งขันเพื่อเข้าดำเนินงานในโครงการที่มีมูลค่าสูงในปี 2561 อีกด้วย มั่นใจได้ว่าบริษัทฯจะมีรายได้เข้ามาอย่างต่อเนื่องไปจนตลอดปี 2562  และ TRITN จะล้างขาดทุนสะสมได้ทั้งหมดภายในปี 2561 พร้อม Turn Around ได้อย่างเต็มกำลังในระยะเวลาอันใกล้นี้